Polisielid wat sekssaak moes ondersoek, óók vas | Netwerk24
Deur Tammy Petersen en News24 13 Maart 2018 21:56
Van die minstens 87 leerlinge van ’n skool wat glo seksueel aangerand is, het wéér deurgeloop – dié keer onder die forensiese ondersoeker in die saak.
Twee leerlinge van die Laerskool AB Xuma in Soweto is gemolesteer, volgens die Gautengse onderwysdepartement.
Panyaza Lesufi, Gauteng se LUR vir onderwys. Foto: Deaan Vivier
Die polisiebeampte het Maandag die skool besoek en die slagoffers voorberei vir die komende hofsaak, waarin ’n veiligheidswag aangekla sal word van seksuele molestering.
Dit is toe dat die beweerde molestering deur die polisielid plaasgevind het, sê Steve Mabona, woordvoerder van die departement.
“Die kinders het nou twee keer, deur verskillende mense, slagoffers van seksuele aanranding geword.
“Daar word beweer dat die ondersoekbeampte twee gr. 3-leerlinge van onderskeidelik sewe en agt jaar oud seksueel gemolesteer het,” het Mabona gesê.
Die saak is na die eenheid vir gesinsgeweld, kinderbeskerming en seksuele misdrywe verwys en onderhoude is met die leerlinge en hul ouers gevoer.
“Die ondersoekbeampte is onmiddellik aan die saak onttrek en ’n saak van seksuele aanranding is deur die ouers by die Orlando-polisiekantoor teen hom aanhangig gemaak.”
Panyaza Lesufi, LUR van onderwys, het die bewerings as skokkend en ontstellend beskryf.
“ ’n Persoon wat met die beskerming van kinders toevertrou is, het hul vertroue en dié van hul ouers geskend. Hierdie man moet die volle mag van die wet voel.”
Meer oor: Panyaza Le­Sufi | Soweto | Geweld Teen Kinders